তারেক হাসান, কুলাউড়া (মৌলভীবাজার) থেকে : ফেসবুক এখন সামাজিক যোগাযোগের অন্যতম মাধ্যম। তরুণ-তরুণীসহ সব বয়সের মানুষের ফেসবুকের মাধ্যমেই সম্পর্ক হচ্ছে। অহরহ ফেসবুকের কারণে সংসার ভাঙছে । আবার নতুন সম্পর্ক তৈরী হচ্ছে। এবার ফেসবুকের মাধ্যমে বাংলাদেশী এক যুবকের সঙ্গে বিয়ের ঘটনা ঘটেছে ফিলিপাইনের যুবতীর। তবে ফেসবুকের এ  ভালোবাসা বেশিদিন টেকেনি। বিয়ের কিছুদিন পরই যৌতুকের দাবীতে তার ওপর নেমে আসে নির্যাতন। পুলিশ ফিলিপাইনের যুবতীকে উদ্ধার করেছে। এ ঘটনা ঘটেছে মৌলভীবাজারের কুলাউড়ায়। গত ৮ জুলাই শুক্রবার কুলাউড়া থেকে শারন ভেলাসকবাল দেবজ ওরফে আয়েশারাহ শারন শাকুর (২৪) নামে ফিলিপাইনের ওই যুবতীকে উদ্ধার করেছে পুলিশ। ঢাকাস ফিলিপাইন দুতাবাসের কর্মকর্তারা পুলিশ নিয়ে উপজেলা সদর ইউনিয়নের বনগাও-২ গ্রামের আকুল মিয়ার বাড়ি থেকে তাকে উদ্ধার করে। এ ঘটনায় নারী ও শিশু নির্যাতন দমন আইনে ৩ জনকে আসামী করে কুলাউড়া থানায় একটি মামলা দায়ের করা হয়েছে।  সংশ্লিষ্ট সূত্রে জানা গেছে, উপজেলা সদরের বনগাও গ্রামের আকুল মিয়ার ছেলে কাওছার আহমদ (৩০) চাকুরির সুবাদে সৌদি আরবে দীর্ঘদিন যাবৎ অবসান করছেন। সেখানে অবসানকালে ফেসবুকের মাধ্যমে শারন ভেলাসকবাল দেবজ নামে এক ফিলিপাইনের ভেনিজুয়েলা শহরের এক যুবতীর সাথে তার পরিচয় হয়। পরে ফেসবুকের মাধ্যমে দুজনের মধ্যে মন দেয়া-নেয়া চলে। পূর্ব পরিকল্পনা অনুযায়ী গত ২৫ এপ্রিল কাওছার দেশে ফেরত আসেন এবং ১মে শারন ভেলাসকবাল দেবজ বাংলাদেশে এসে কাওছারের বাড়িতে উঠেন। পরে শারন ভেলাসকবাল দেবজ খ্রিস্টান ধর্ম ত্যাগ করে ইসলাম ধর্ম গ্রহণ করেন এবং  নোটারি পাবলিকের মাধ্যমে নাম পরিবর্তন করে আয়েশারাহ শারন শাকুর রাখেন। ৫ মে তাদের বিয়ে হয়। সূত্র জানায়, বিয়ের ৩ সপ্তাহ পর আয়েশারাহ শারন শাকুর ফিলিপাইন ফিরে যান। গত ১৬ জুন তিনি আবার বাংলাদেশে আসেন। এ সময় তার স্বামী তাকে শাহাজালাল বিমানবন্দর থেকে নিয়ে ঢাকার এশিয়া প্যাসিফিক হোটেলে ওঠেন। সেখানে ২ রাত যাপন করে স্ত্রীকে হোটেলে রেখে কাওছার বাড়িতে পালিয়ে আসেন। ঢাকায় কিছুদিন অবসান করে আয়েশারাহ শারন শাকুর গত ৫ জুলাই আবারো কাওছারের বাড়িতে আসেন। পরে কাওছার ও তার বাবা আকুল মিয়া বাড়ি ঘর মেরামতের নাম করে আয়েশারাহ শারন শাকুরের  কাছে ২ লাখ টাকা দাবি করেন। সূত্র আরও জানায়, আয়েশারাহ শারন শাকুর ২ লাখ টাকা পরিশোধ করার পর ৭ জুলাই বৃহষ্পতিবার আবারো তারা ১০ লাখ টাকা দাবি করেন। টাকা না দেয়ায় কাওছার ও তার পিতা-মাতা আয়েশারাহ শারন শাকুরকে মারধর করেন। একপর্যায়ে তিনি ঘটনাটি মুঠোফোনে ঢাকাস ফিলিপাইন দুতাবাসকে জানান। পরে গত ৮ জুলাই শুক্রবার দুপুরে দুতাবাসের তৃতীয় সচিব মেরি গ্রেইজ ডি উইলিয়ামার কুলাউড়ায় এসে পুলিশ নিয়ে ওই বাড়ি থেকে আয়েশারাহ শারন শাকুরকে উদ্ধার করেন। এ ঘটনায় তিনি বাদী হয়ে কাওছার ও তার পিতা-মাতাকে আসামী করে থানায় মামলা দায়ের করেন।